ระยองเพียวฯขายTDRช้า1ปี
ระยองเพียวฯ ติดกฎเข้มออก TDR ในไต้หวัน เลื่อนไปอีก 1 ปี ยันเดินหน้าต่อไม่คิดล้ม เหตุเชื่อมตลาดจีนได้
9 ก.ค. 2553

ระยองเพียวฯ ติดกฎเข้มออก TDR ในไต้หวัน เลื่อนไปอีก 1 ปี ยันเดินหน้าต่อไม่คิดล้ม เหตุเชื่อมตลาดจีนได้
นายชำนิ จันทร์ฉาย ประธานกรรมการ บริษัท ซีเจ มอร์แกน ในฐานะที่ปรึกษาในการออก Taiwan Depositary Receipt หรือ TDR ในตลาดหุ้นไต้หวันให้กับบริษัท ระยองเพียวริฟายเออร์ (RPC) เปิดเผยว่า การออกและเสนอขาย TDR ของบริษัท ระยองเพียวฯ คงจะล่าช้าออกไป 1 ปี หรือจะระดมทุนได้ในไตรมาส 2 ปี 2554 
ทั้งนี้ เนื่องจากไม่ผ่านเกณฑ์ของสำนักงานกำกับดูแลของตลาดหุ้นไต้หวัน ซึ่งกำหนดว่างบการเงินของบริษัทจดทะเบียนที่ใช้ประกอบการยื่นแบบแสดงรายการเพื่อเสนอขายทีดีอาร์ (ไฟลิง) ต้องไม่มีขาดทุนสะสม แต่ RPC มีขาดทุนสะสม ณ สิ้นปี 2552 จำนวน 49 ล้านบาท จึงต้องรองบการเงินปีถัดไปออกมาก่อนจึงจะยื่นแบบไฟลิงได้ 
“ก่อนหน้านี้ตลาดหุ้นไต้หวันได้มีการผ่อนผันเกณฑ์ดังกล่าว ทำให้บริษัทมีคุณสมบัติในการเสนอขาย ทีดีอาร์ได้แม้จะมีผลขาดทุนสะสม แต่ล่าสุดได้ยกเลิกการผ่อนผัน ทำให้ต้องรอไปอีก 1 ปี และทางทีมบริหารของ RPC ยืนยันว่าน่าจะล้างขาดทุนสะสมได้หมด และจะไม่ขาดทุนอีก” นายชำนิ กล่าว
อย่างไรก็ตาม ทาง RPC ยืนยันที่จะออก TDR แม้ว่าจะล่าช้า 1 ปี เพราะเห็นว่าตลาดหุ้นไต้หวันจะเป็นตัวเชื่อมโยงและนำไปสู่การทำธุรกิจในประเทศจีนได้ และการระดมทุนในไต้หวันจะทำให้ได้รับเม็ดเงินสูงกว่าการระดมทุนในประเทศ เพราะอัตราราคาต่อกำไรสุทธิ (พี/อี) สูงถึง 60 เท่า ส่วนหุ้นไทยอยู่ที่ระดับกว่า 10 เท่า 
ทั้งนี้ ระหว่างที่รองบปี 2553 ออกมา ทำให้ RPC มีเวลาในการจัดการหุ้นที่ซื้อหุ้นคืน 40 ล้านหุ้น คาดว่าจะขายให้กับประชาชน (ไอพีโอ) 
แหล่งข่าวจากบริษัท มิลล์คอน สตีลอินดัสทรีส์ (MILL) กล่าวว่า ตามแผนควรจะเสนอขาย TDR ได้ตั้งแต่เดือน พ.ย. 2552 แต่เพราะได้เพิ่มทุนในบริษัท บีอาร์พีสตีล ซึ่ง MILL ถือหุ้น 96% ทำให้กระทบต่อโครงสร้างทุนของมิลล์คอนฯ จึงต้องทำความเข้าใจกับฝ่ายกำกับตลาดหุ้นของไต้หวัน และขณะเดียวกันบริษัทได้เปลี่ยนที่ปรึกษาทางการเงินในการเสนอขายด้วยจึงยังล่าช้าอยู่